Mazda 626

Mazda 626 er en japansk bilmodell som er blitt produsert av Mazda fra 1979 og utover. Den kom for salg i Norge for første gang i februar 1979. Den ble i starten solgt som 4-dørs sedan eller 2-dørs kupé. Mazda 626 ble erstattet av Mazda 6 i 2002. Mazda 6 produseres fremdeles (per 2022). Mazda 626 fantes også som en egen modell for USA. Den amerikanske utgaven kom aldri til Norge.

1979–1982: Mazda 626 (CB2) 
Den første 626 hadde bakhjulsdrift og ble levert med motor på enten 1,6 (75hk) eller 2,0 (90hk) liters volum. 2,0 kunne leveres med 3-trinns automatgir, men servostyring stod ikke på programmet den gang. 626 kunne kjøpes som sedan eller som coupe med Mazdas betegnelse HT (Hardtop). 

1981-modellene fikk en liten facelift med strammere linjer i fronten og mye baklykter. Mazda faset ut kromlister og kromstøtfangere på alle sine modeller på denne tiden. Denne makeoveren fikk også 626. I følge tyske ADAC hadde Mazda 626 utfordringer med rust og motorenes toppakning.  

Mazda 929 kunne leveres som stasjonsvogn, men det var ikke tilfelle med 626. 626 hørte til i mellomklassen, mens 929 ble regnet som en stor bil. Bagasjerommet på 626 sedan tok 343 liter. 2-literen med 90 hk var den samme i både 626 og 929.

1982–1987: Mazda 626 (GC) 
Sent i 1982 presenterte Mazda-forhandlerne en ny 626. Den hadde forhjulstrekk, tverrstilt motor og et mer moderne aerodynamisk design. Versjonene var sedan, 2-dørs coupe og for første gang en 5-dørs kombikupe. Kombikupe som karosseriform var begynt å bli populært. Konkurrenter som Ford Sierra og Opel Ascona fikk fire sidedører og stor bakluke i et kombinert sedan og kupé-karosseri på samme tid. Stasjonsvogn var ikke tilgjengelig.

1,6 (81hk) og 2,0 (102hk) var fra starten de to motorene som ble tilbudt. Utstyrsversjonene var LX og GLX. Sistnevnte hadde pynt som hjulkapsler og funksjonelt utstyr som elektriske vinduer og sentrallås. 

I 1983 lanserte Mazda modellen 626 diesel sedan. Denne hadde 2-liters motor og 64 hk og skulle i følge brosjyren klare sprinten fra 0-100 km/t på 15,3 sekunder  

I 1985 fikk Mazda 626 en facelift med endringer som innebar nytt interiør, nye lykter, støtfangere og grill. Dette ble kjennetegnet blant annet av oransje farge på visere og ikoner. Forsetene fikk nakkestøtter med hull i midten, og designet minner om sportslige utgaver av Audi. I løpet av 1985 ble også en GT-modell med injection i den nye motoren 2,0i tilbudt. Denne yter 120 hk.

1987–1992: Mazda 626 (GD) 
Høsten 1987 ble en ny Mazda 626-versjon lansert. Karosserivariantene var sedan, 2-dørs coupe og 5-dørs kombi. Kort tid etter presenterte fabrikken for første gang Mazda 626 stasjonsvogn (GV). Det ble også gjort andre endringer, blant annet lanserte Mazda firehjulsstyring, som Mazda kalte 4WS. Firehjulsstyringen innebar at i hastigheter under 35 km/t svingte bakhjulene i motsatt retning som forhjulene; i høyere hastigheter var det motsatt ved at bakhjulene styrte samme vei som forhjulene.

I september 1988 kom det nye motorvarianter på markedet: Minste motor var 2,0i (90hk), mens en ny 2,0i 16V (140hk) motor ble lansert. 2,2i 12V (115hk) var også ny.

Alle disse motorene hadde katalysator. 1988-modellene kunne en kort periode leveres uten katalysator. Effekten på 2,0i 16V var 148hk, mens 2,0 (forgasser) hadde 109hk. Automatgir kunne leveres på 90hk og 115hk. Firehjulsstyring (4WS) kunne bare leveres til biler med 140hk-motor. 2,0i 16V hadde 15 tommers hjul, mens de andre hadde 14 tommer.

Soltak var standard på GLX og 2,0i 16V. LX var fremdeles den litt spartansk utstyrte grunnversjonen. I 1990 kunne Mazda 626 for første gang leveres med firehjulstrekk i modellene Mazda 626 GLX 4WD 5-dørs kombi og stasjonsvogn med 2,2-liters motor.

Som kupé hadde Mazda 626 bredere skjermer enn de andre karosseriene. Den kunne leveres med aluminiumsfelger og hekkspoiler.

GD-versjonen ble faset ut, men stasjonsvognen GV var på markedet i flere år til. Den ble blant annet tilbudt med 2-liters dieselmotor i modellen «Comprex».

1992–1997: Mazda 626 (GE) 
I 1992 lanserte Mazda den nye 626 med runde former i sedan eller 5-dørs kombikarosseri. Kombi hadde et særpreget karosseri med en stor integrert hekkspoiler. Den nye versjonen kunne dessuten leveres med V6-motor. På starten av 1990-tallet hadde Mazda V6-motorer i MX-3, 323F, 929 og 626. Etter denne modellen var det tilbake til 4 sylindre igjen.

Motorene var 1,8 (105hk) - 2,0 (115hk) og 2,5 (164hk). Som tidligere var det LX og GLX-utstyr som ble tilbudt. LX hadde som før ikke elektriske vinduer og annet «luksusutstyr». V6 2,5i 5-dørs kombi var sin egen utstyrsversjon. Den hadde blant annet ABS som standard. V6 var oppgitt med en ytelse på 164 hk / 121 kw og et dreiemoment på 217 nm. Samme V6-motor fantes også i bilmodeller som Mazda MX-6, Ford Mondeo og Ford Probe.

1997–2002: Mazda 626 (GF) 
1997-modellen hadde et mer forsiktig design enn sin forgjenger, men fremdeles karosserialternativene sedan og 5-dørs kombi. Mazda introduserte også en ny stasjonsvogn (GW). Utstyrsversjonene het LX, GLX og HP. Motorene er 1,8 (90hk) - 2,0 (115hk) - 2,0 HP (136hk). I denne siste utgaven før Mazda 6 tok over fantes det ikke 4WS, 4WD eller V6 på Mazdas mellomklassemodell i Norge. Etter hvert fikk 626 en ny 2-liters dieselmotor.

Referanser 

626